VENDIM

Nr. 598, datë 15.10.2025
PËR DISA NDRYSHIME DHE SHTESA NË VENDIMIN NR. 969, DATË 2.12.2020, TË KËSHILLIT TË MINISTRAVE, “PËR PËRCAKTIMIN E KRITEREVE E TË PROCEDURAVE TË ZGJEDHJES SË ANËTARËVE TË KËSHILLIT KOMBËTAR TË RINISË, SI DHE TË MËNYRËS SË ORGANIZIMIT E TË FUNKSIONIMIT TË TIJ”

Në mbështetje të nenit 100 të Kushtetutës dhe të pikës 3, të nenit 9, të ligjit nr. 75/2019, “Për rininë”, të ndryshuar, me propozimin e ministrit të Turizmit, Kulturës dhe Sportit, Këshilli i Ministrave

VENDOSI:

1. Në vendimin nr. 969, datë 2.12.2020, të Këshillit të Ministrave, “Për përcaktimin e kritereve e të procedurave të zgjedhjes së anëtarëve të Këshillit Kombëtar të Rinisë, si dhe të mënyrës së organizimit e të funksionimit të tij”, bëhen këto ndryshime dhe shtesa:

a) Në titull, pas fjalëve “... procedurave të zgjedhjes ...” shtohen “... si dhe kompensimit të shpenzimeve ...”;

b) Në pikën 1, pas fjalëve “... procedurat e zgjedhjes ...” shtohen “... si dhe kompensimit të shpenzimeve ...”;

c) Pika 2 ndryshohet, si më poshtë vijon: 

“2. KKR-ja përbëhet nga 18 (tetëmbëdhjetë) anëtarë, nga të cilët, jo më pak se 6 (gjashtë) i përkasin secilës gjini. Anëtarët e KKR-së janë, si më poshtë vijon:

a) ministri përgjegjës për rininë, bashkëkryetar;

b) titullari i Agjencisë Kombëtare të Rinisë (AKR);

c) 1 (një) përfaqësues nga Agjencia për Mbështetjen e Vetëqeverisjes Vendore;

ç) 4 (katër) përfaqësues nga organizatat rinore dhe/ose për të rinjtë;

d) 4 (katër) përfaqësues të këshillave studentorë;

dh) 2 (dy) përfaqësues të parlamentit të nxënësve;

e) 2 (dy) përfaqësues nga komuniteti shqiptar në diasporë;

ë) 1 (një) përfaqësues nga pakicat kombëtare rome ose egjiptiane;

f) 1 (një) përfaqësues nga komuniteti i personave me aftësi të kufizuara;

g) 1 (një) përfaqësues nga komuniteti LGBTI+.”;
ç) Pas pikës 2 shtohet pika 2/1, me këtë përmbajtje:

“2/1. Bashkëkryetari i KKR-së zgjidhet nëpërmjet votimit nga anëtarët jopërfaqësues të institucioneve shtetërore, në mbledhjen e parë të KKR-së.”;
d) Pas pikës 6 shtohet pika 6/1, me këtë përmbajtje:

“6/1. Kandidati për anëtar i KKR-së duhet të jetë shtetas shqiptar dhe t’i përkasë grup-moshës rinore, të përcaktuar në shkronjën “f”, të nenit 3, të ligjit nr. 75/2019, “Për rininë”, të ndryshuar.”;
dh) Pas shkronjës “c”, të pikës 8, shtohet shkronja “ç”, me këtë përmbajtje: 

“ç) të jetë në detyrë pranë strukturës së përfaqësuar gjatë periudhës së thirrjes dhe votimit të kandidatëve, për kandidatin e përmendur në shkronjat “d” dhe “dh”, të pikës 2, të këtij vendimi.”;
e) Në shkronjën “b”, të pikës 9, pas nënndarjes “vi” shtohen nënndarjet “vii”, “viii”, “ix” e “x”, me këtë përmbajtje:

 “vii. letër mbështetjeje e lëshuar nga një shoqatë shqiptare në diasporë për rastin e kandidatit të përmendur në shkronjën “e”, të pikës 2, të këtij vendimi;

viii. letër mbështetjeje e lëshuar nga një organizatë jofitimprurëse, që në statutin e saj ka të përcaktuar si objekt të veprimtarisë mbrojtjen dhe promovimin e të drejtave të pakicës kombëtare përkatëse, për rastin e kandidatit të përmendur në shkronjën “ë”, të pikës 2, të këtij vendimi;

ix. letër mbështetjeje e lëshuar nga një organizatë jofitimprurëse, që në statutin e saj ka të përcaktuar si objekt të veprimtarisë mbrojtjen dhe promovimin e të drejtave të personave me aftësi të kufizuara, për rastin e kandidatit të përmendur në shkronjën “f”, të pikës 2, të këtij vendimi;

x. letër mbështetjeje e lëshuar nga një organizatë jofitimprurëse, që në statutin e saj ka të përcaktuar si objekt të veprimtarisë mbrojtjen dhe promovimin e të drejtave të personave LGBTI+, për rastin e kandidatit të përmendur në shkronjën “g”, të pikës 2, të këtij vendimi.”;
ë) Në pikën 10, fjalët “... e përmendur në shkronjat “ç” dhe “d”, të pikës 2, të këtij vendimi ...” zëvendësohen me “... jopërfaqësues të institucioneve shtetërore ...” dhe pas fjalëve “... votimi përzgjedhës ...” shtohen “... për kandidatët e përmendur në shkronjat “ç”, “d” e “dh”, të pikës 2, të këtij vendimi ...”;
f) Pas pikës 10 shtohen pikat 10/1, 10/2 e 10/3, me këtë përmbajtje:

“10/1. Vlerësimi i dokumentacionit të kandidatëve të përmendur në shkronjat “e”, “ë”, “f” e “g”, të pikës 2, të këtij vendimi, bëhet nga një komision vlerësimi, i cili përbëhet nga 3 (tre) anëtarë, të emëruar nga ministri përgjegjës për rininë, të përzgjedhur, si më poshtë vijon:

 a) 1 (një) anëtar i caktuar nga ministri përgjegjës për rininë, në rolin e kryetarit të komisionit;

b) 1 (një) anëtar i caktuar nga titullari i Agjencisë Kombëtare për Rininë (AKR);

c) 1 (një) anëtar në detyrë i KKR-së, përfaqësues i të rinjve, që nuk rikandidon në thirrje.

10/2. Vlerësimi maksimal për dokumentacionin e kandidatëve të përmendur në shkronjat “e”, “ë”, “f” e “g”, të pikës 2, të këtij vendimi, është 40 (dyzet) pikë dhe përcaktohet, si më poshtë vijon:

a) Propozimi i një politike rinore vlerësohet nga 1 deri në 10 pikë;

b) Jetëshkrimi vlerësohet nga 1 deri në 10 pikë;

c) Angazhimi në çështjet e rinisë vlerësohet nga 1 deri në 10 pikë;

ç) Angazhimi në çështjet e komunitetit që përfaqëson vlerësohet nga 1 deri në 10 pikë.

10/3. Ministria përgjegjëse për rininë dhe Agjencia Kombëtare për Rininë bashkëpunojnë me ministrinë përgjegjëse për arsimin, ministrinë përgjegjëse për punët e jashtme dhe ministrinë përgjegjëse për mbrojtjen dhe përfshirjen sociale për promovimin e thirrjes për kandidim në KKR dhe për verifikimin e dokumentacionit të kandidatëve, kur është e nevojshme.”;
g) Në pikën 19, fjala “anëtarët” zëvendësohet me “anëtarin”;

gj) Pas pikës 19 shtohen pikat 19/1 e 19/2, me këtë përmbajtje: 

“19/1. Anëtari i KKR-së nuk shpërblehet për kontributin e dhënë në KKR. Shpenzimet e bëra në kuadër të veprimtarisë së KKR-së mbulohen nga Agjencia Kombëtare e Rinisë (AKR). 

19/2. Anëtarit të KKR-së, jopërfaqësues të institucioneve shtetërore, që merr pjesë në mbledhjen e KKR-së, i mbulohen shpenzimet e mëposhtme:

a) dietë ditore në masën 500 (pesëqind) lekë, në rastin kur banon në një largësi prej 50–100 km nga vendi i organizimit të mbledhjes;

b) dietë ditore në masën 1000 (një mijë) lekë, në rastin kur banon në një largësi mbi 100 km nga vendi i organizimit të mbledhjes;

c) shpenzimet e transportit, në rastin kur transporti nuk realizohet nga Agjencia Kombëtare e Rinisë (AKR), kundrejt dokumentit tatimor përkatës, por jo më shumë se tarifa përkatëse, sipas distancës kilometrike të linjës, e miratuar në vendimin nr. 92, datë 21.2.2024, të Këshillit të Ministrave, “Për përcaktimin e tarifave të transportit rrugor ndërqytetës të udhëtarëve me autobus”.”.

2. Ngarkohen ministria përgjegjëse për rininë, ministria përgjegjëse për arsimin, ministria përgjegjëse për punët e jashtme, ministria përgjegjëse për mbrojtjen dhe përfshirjen sociale, Agjencia Kombëtare e Rinisë (AKR) dhe Agjencia për Mbështetjen e Vetëqeverisjes Vendore për zbatimin e këtij vendimi.

Ky vendim hyn në fuqi pas botimit në Fletoren Zyrtare.

